Diari Oficial de la Generalitat Valenciana


Sumari del DOGV 6502, del 14-04-2011 (2011/4200)

RESOLUCIÓ de 22 de març de 2011, del conseller de Solidaritat i Ciutadania, per la qual es ratifica l'acord d'extinció i el balanç de liquidació de la Fundació Antonio José Cavanilles de Altos Estudios Turísticos.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6502

Data del DOGV
:   14-04-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/4200


Data del document
:   22-03-2011

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

RESOLUCIÓ de 22 de març de 2011, del conseller de Solidaritat i Ciutadania, per la qual es ratifica l'acord d'extinció i el balanç de liquidació de la Fundació Antonio José Cavanilles de Altos Estudios Turísticos. [2011/4200]  
Vist l'expedient sobre ratificació pel Protectorat de l'acord d'extinció, adoptat pel Patronat de la Fundació Antonio José Cavanilles de Altos Estudios Turísticos, així com el balanç de liquidació, resulten els següents  
  
Fets  
  
Primer. En data 3 de febrer de 2011, segons el Registre d'Entrada de la Conselleria de Justícia i Administracions Públiques, el Sr. Javier González Cabanes, en qualitat de secretari del Patronat de la Fundació Antonio José Cavanilles de Altos Estudios Turísticos, d'ara en avant la Fundació, presenta escrit en què sol·licita del Protectorat de Fundacions la ratificació dels acords del Patronat de la Fundació, de data 20 de desembre de 2010, que acorden l'extinció i l'aprovació del balanç de liquidació de la Fundació, a causa de la realització del fi fundacional.  
  
Els esmentats acords van ser protocol·litzats mitjançant escriptura pública, de data 18 de gener de 2011, atorgada davant del notari del Col·legi de València, Alejandro Cervera Tualet, amb el número 152 del seu protocol.  
  
Segon. L'esmentada Fundació va ser inscrita mitjançant la Resolució de 18 de gener de 1994, del secretari general de la Conselleria de Cultura, que la reconeix, classifica i inscriu com a fundació cultural privada de promoció. Els seus fundadors són l'Institut Turístic Valencià (ITVA), la Universitat de València (Estudi General), la Universitat Jaume I de Castelló i la Universitat d'Alacant.  
Segons l'article 6 dels Estatuts, la Fundació té com a finalitat la realització o promoció de qualssevol activitats en matèria de formació i investigació turística, que permeten desenrotllar l'objectiu bàsic d'aconseguir la millora de qualitat turística en general, des d'un punt de vista multidisciplinària, el seu objecte és, entre altres, promoure i desenrotllar activitats d'educació turística superior i de reciclatge d'educadors, dirigides a millorar el nivell de professionalitat dels alts directius, gestors, tècnics superiors, etc. del sector, així com realitzar, fomentar i difondre la investigació en el camp de l'activitat turística amb un enfocament multidisciplinari  
La composició i distribució de càrrecs del Patronat, segons l'última actualització inscrita, mitjançant la Resolució de 9 de setembre de 2010, del secretari autonòmic de Justícia, de la Conselleria de Justícia i Administracions Públiques, és la següent:   
  
Presidenta: 1. Presidenta executiva de l'Agència de Turisme, Belén Juste Picón.   
Vicepresident: 2. El director general d'Universitat i Estudis Superiors, de la Conselleria d'Educació, Jesús Marí Farinós.  
Secretari patró: 3. El cap de l'Àrea de Formació de l'Agència Valenciana de Turisme, Javier González Cabanes.   
Vocals nats: 4. La directora de l'Agència Valenciana de Turisme, María-Victoria Palau Tárrega; 5. El rector de la Universitat d'Alacant, Ignacio Jiménez Raneda; 6. El rector de la Universitat Jaume I de Castelló, Vicent Climent Jordá; i 7. El rector de la Universitat de València, Esteve-Jesús Morcillo Sánchez.   
Vocal no nat: 8. Enrique Bigné Alcañiz, catedràtic de la Universitat Jaume I de Castelló.  
La dotació inicial ascendia a 90.098.602 pessetes, en els termes següents:  
- L'ITVA va desembossar 54.027.247 pessetes en metàl·lic.  
- La Universitat de València (Estudi General) va aportar una cessió del dret d'ús de dos locals (despatx i aula) al Rectorat i la resta de dependències d'aquesta, incloses les despeses de manteniment habituals, llevat de les telefòniques, i per un mínim de tres anys, prorrogable de comú acord. Aportació que es va valorar en 8.000.000 pessetes.  
- La Universitat Jaume I de Castelló va aportar una cessió del dret d'ús de tres locals (despatx i dues aules), ubicats al campus universitari, i igualment, incloent despeses de manteniment habituals, llevat de les telefòniques, i per un mínim de tres anys, prorrogable de comú acord. Aportació de 8.000.000 pessetes.  
- La Universitat d'Alacant la va dotar amb la cessió del dret d'ús per un període de 10 anys, de la seu de l'antiga Escola de Magisteri d'Alacant, la superfície total del qual és de 6.676 m²; la Fundació es reserva la meitat de la tercera planta de l'immoble, amb una superfície de 388 m² per a la ubicació de la seua seu. Aportació que es va valorar en 31.240.515 pessetes.  
  
Tercer. Quant a la causa al·legada per a l'extinció, en la memòria justificativa aportada, s'assenyala el següent:  
Que la Fundació es va constituir sota el patrocini de l'administració turística de la Generalitat, inicialment a través de l'ITVA, i posteriorment, a través de l'Agència Valenciana de Turisme i de la Direcció General d'Universitat i Estudis Superiors, de la Conselleria d'Educació. Mentre va ser finançada per aquesta, va desenrotllar una intensa activitat entre els anys 1994 i 1997, organitzant anualment el Fòrum Internacional de Turisme de Benidorm, i jugant un paper fonamental en la creació i posada en marxa de l'Escola Oficial de Turisme de la Generalitat Valenciana, per tal d'oficialitzar a la Comunitat Valenciana les ensenyances especialitzades en matèria de turisme, pròpies de la titulació de Tècnic d'Empreses i Activitats Turístiques, regulades en el Reial Decret 865/1980, de 14 d'abril.  
El desplegament normatiu en la matèria, mitjançant el Reial Decret 259/1996, de 16 de febrer, no obstant això, va establir la incorporació dels estudis superiors de Turisme a la Universitat, marcant terminis per a això, els quals van ser ampliats fins a l'1 d'octubre de 2004. Finalment, es va crear el títol de diplomat universitari de Turisme, i es van establir les directrius generals dels plans d'estudi per a la seua obtenció.  
  
De tal forma, l'assumpció dels estudis de turisme, per les diferents universitats, i la lògica posterior consolidació de grups d'investigació en aquestes, va plantejar un nou escenari que va conduir a la disminució considerable de les aportacions de l'Agència Valenciana de Turisme a la Fundació, i es van limitar substancialment les seues activitats i comesa, passant a desenrotllar uns programes d'actuació anuals molt semblants, caracteritzats pel seu bàsic contingut, prou allunyats dels duts a terme durant els primers anys de funcionament i que resumidament serien: la gestió d'un centre de documentació turística, organització de seminaris, jornades, esdeveniments turístics, col·laboració en cursos de postgrau universitaris i pràctiques per a alumnes de la diplomatura de turisme.  
  
Així s'assenyala que: «En aquest sentit, i atés que les últimes sessions del Patronat daten de data 3 de juny de 2002, en què es va aprovar el Programa d'Activitats i Pressupost per a l'exercici 2002, així com la Memòria d'activitats i els comptes anuals corresponents al 2001, i de data 13 de febrer de 2003, es planteja la necessitat d'extingir la Fundació Antonio José Cavanilles de Altos Estudios Turísticos, per haver-se complit els seus fins fundacionals».  
  
Quart. Quant a la destinació dels béns, resultants del romanent de la liquidació, consta en l'expedient l'informe de la Secció de Comptabilitat del Servei d'Entitats Jurídiques, de data 1 març de 2011, conforme al qual, i de la documentació econòmica aportada, es desprén que la Fundació està al corrent en la rendició de comptes davant del Protectorat de Fundacions, i que a data de l'acord d'extinció i liquidació, «el net patrimonial de la Fundació, o romanent, ascendeix a la quantia de l'actiu circulant, és a dir, un total de 89.247,73 euros, i que a causa de la reversió dels drets d'ús que es derivaria del que preveu l'article 41 dels Estatuts, pertoca informar favorablement sobre la cessió del romanent a l'Agència Valenciana de Turisme».  
  
En aquest sentit, en els acords d'extinció i liquidació anteriorment citats, s'assenyala que s'acorda «L'aprovació del balanç de liquidació de la Fundació, i revertir, mitjançant transferència bancària, l'actiu circulant dels comptes bancaris existents a l'Agència Valenciana de Turisme, que haurà de destinar-los a fins anàlegs als fins ara perseguits per la Fundació».  
  
Cinqué. Atenent els anteriors antecedent, la Comissió de Protectorat, en la seua sessió de 9 de març de 2011, emet informe favorable, entre altres, el punt del dia corresponent a la ratificació de l'acord d'extinció, del balanç de liquidació, així com de la destinació dels béns resultants, en els termes expressats en els apartats precedents.  
  
  
Fonaments de dret  
  
Primer. L'article 11 del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, així com l'article 1 del Decret 206/2009, de 13 de novembre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques, determinen que a aquesta Conselleria correspon exercir, entre altres, les competències en matèria de fundacions.  
Per la seua banda, l'article 2 del Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana, estableix que el Protectorat de les Fundacions de la Comunitat Valenciana l'exerceix la conselleria competent en matèria de fundacions, i que correspon al conseller/a la titularitat del Protectorat, sense perjudici de la possibilitat de la seua delegació o desconcentració.   
Mitjançant la Resolució de 30 de juliol de 2010, de la Conselleria de Justícia i Administracions Públiques (DOCV núm. 6323), es va disposar delegar la titular de la Conselleria de Solidaritat i Ciutadania per a les competències del Protectorat de Fundacions, no delegades en el secretari autonòmic de Justícia, entre les quals es troben les relatives a «l'extinció de les fundacions, i instar, si és el cas, les corresponents accions judicials».  
  
Segon. L'article 25 de la Llei 8/1998, de 9 de desembre, de Fundacions de la Comunitat Valenciana, estableix que l'extinció de les fundacions serà regida pel que disposen els articles 31 i 32 de la Llei 50/2002, de 26 de desembre, de Fundacions:  
  
«Article 31. Causes d'extinció  
La fundació s'extingirà:  
a) Quan expire el termini pel qual va ser constituïda.  
b) Quan s'haguera realitzat íntegrament el fet fundacional.  
c) Quan siga impossible la realització del fet fundacional, sense perjudici del que disposen els articles 29 i 30 de la present llei.  
d) Quan així resulte de la fusió a què es refereix l'article anterior.  
  
e) Quan concórrega qualsevol altra causa prevista en l'acte constitutiu o en els estatuts.  
f) Quan concórrega qualsevol altra causa establida en les lleis.  
  
Article 32. Formes d'extinció:  
1. En el supòsit del paràgraf a) de l'article anterior, la Fundació s'extingirà de ple dret.  
2. En els supòsits previstos en els paràgrafs b), c) i e) de l'article anterior, l'extinció de la fundació requerirà l'acord del Patronat ratificat pel Protectorat. Si no hi ha acord del Patronat, o aquest fóra ratificat pel Protectorat o pel Patronat, segons els casos.  
  
3. En el supòsit del paràgraf f) de l'article anterior, es requerirà resolució judicial motivada.  
4. L'acord d'extinció o, si fa al cas, la resolució judicial, s'inscriuran al corresponent Registre de Fundacions».  
  
Tercer. Per la seua banda, l'article 26 de l'esmentada Llei 8/1998, assenyala que:  
«1. L'extinció de la Fundació, llevat dels supòsits en què té lloc com a conseqüència d'una fusió, determinarà l'obertura del procediment de liquidació, que serà realitzada pel Patronat de la Fundació sota el control del Protectorat.   
2. Els béns i drets resultants de la liquidació es destinaran a les fundacions o a les entitats no lucratives, públiques o privades, que perseguisquen fins d'interés general i que tinguen afectats els seus béns, fins i tot, per al supòsit de la seua extinció, a la consecució d'aquells, i que hagen estat designats en el negoci fundacional o en els estatuts de la fundació extingida. Si no n'hi ha, aquesta destinació podrà ser decidida en favor de les mateixes fundacions i entitats esmentades, pel patronat, quan tinga reconeguda aquesta facultat pel fundador, i, a falta d'aqueixa facultat, correspondrà al protectorat complir aqueixa comesa.  
  
3. Les fundacions constituïdes per persones juridicopúbliques podran preveure, en els seus estatuts, que els béns i drets resultants de la liquidació revertisquen al seu fundador».  
  
Quart. Els Estatuts de la Fundació, en l'article 41, disposen que:   
  
«1. La Fundació podrà extingir-se: a) Per impossibilitat manifesta d'aconseguir els seus fins, apreciat pel Patronat [...], b) Per acord dels patrons que representen un terç dels membres del Patronat i hagen estat aportants de més del 60% de les aportacions al patrimoni fundacional.   
  
/.../  
Si no existiren les entitats o persones aportants o els seus drethavents, es destinaran els seus béns a ells, corresponents a entitats de caràcter no lucratius de les esmentades en l'apartat anterior.   
/?/  
3. Una vegada satisfetes totes les obligacions, el romanent dels béns, si n'hi ha, es lliurarà a les persones aportants al Patrimoni de la Fundació en proporció a les seues aportacions, llevat que el Patronat, per unanimitat dels seus membres, acorde destinar-lo a altres entitats, de caràcter no lucratiu, que desenrotllen la seua funció en l'àmbit descrit en l'objecte i fins d'aquesta Fundació».  
  
Cinqué. De conformitat amb l'article 41.2.g, del Reglament de Fundacions de la Comunitat Valenciana, aprovat pel Decret 139/2001, de 5 de setembre, del Govern Valencià, es podrà sol·licitar informe de la Comissió del Protectorat en els expedients d'extinció de les fundacions, si aquesta ha informat favorablement conforme recull el fet cinqué de la present resolució.  
La Comissió del Protectorat de Fundacions, reunida en data 9 de març de 2011, va informar favorablement sobre el punt de l'orde del dia relatiu a l'extinció i liquidació de la Fundació Antonio José Cavanilles de Altos Estudios Turísticos, en els termes descrits en el fet quart de la present resolució.  
  
Sisé. De conformitat amb l'article 47.m, de l'esmentat Reglament de Fundacions de la Comunitat Valenciana, aprovat pel Decret 139/2001, de 5 de setembre del Govern Valencià, s'inscriurà al Registre de Fundacions de la Comunitat Valenciana «l'extinció de la fundació, liquidació d'aquesta i la destinació donada als béns fundacionals».  
  
Vistos els preceptes legals citats i la resta de generals de pertinent aplicació, resolc:  
  
Primer  
Ratificar l'acord d'extinció de la Fundació Antonio José Cavanilles de Altos Estudios Turísticos, adoptat pel Patronat d'aquesta, en data 20 de desembre de 2010, així com el corresponent balanç de liquidació en els termes descrits en els fets tercer i quart de la present resolució.  
  
Segon  
Inscriure al Registre de Fundacions de la Comunitat Valenciana la ratificació de l'acord d'extinció i del balanç de liquidació de la Fundació Antonio José Cavanilles de Altos Estudios Turísticos.  
  
  
Així mateix, es recorda que, d'acord amb allò que s'ha prescrit en l'article 26 de la Llei 8/1998, de 9 de desembre, de Fundacions de la Comunitat Valenciana, una vegada ratificat l'oportú balanç de liquidació pel protectorat, i destinats els béns i drets a la fundació o entitat sense ànim de lucre corresponent «es farà constar al Registre de Fundacions de la Comunitat Valenciana la seua baixa, a sol·licitud del patronat, per un escrit dirigit al Registre a què s'adjuntarà el certificat de l'acord aprovatori del balanç de liquidació, la ratificació d'aquest pel protectorat i una còpia dels documents en què s'hagen formalitzat les operacions a què es refereix l'apartat següent. No obstant això, la baixa de la fundació al Registre, si resulten operacions pendents d'execució o formalització, hauran de ser dutes a terme pel protectorat».  
  
A tals efectes, i d'acord amb allò resolt sobre la destinació dels béns i drets, i el que s'ha assenyalat en el fet quart de la present resolució i l'article 41.3 dels Estatuts de la Fundació, caldrà acreditar, juntament amb la sol·licitud de la baixa registral, la reversió de la cessió dels drets d'ús aportats en concepte de dotació fundacional als seus titulars originaris, és a dir: la Universitat de València (Estudi General), la Universitat Jaume I de Castelló, i la Universitat d'Alacant, així com el lliurament del romanent.  
Notifiqueu la present resolució, que és definitiva en via administrativa, amb l'advertència que contra aquesta podrà interposar-se un recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació, d'acord amb el que estableix l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici de poder interposar, si és el cas, un recurs potestatiu de reposició, en el termini d'un mes, davant de la consellera de Justícia i Administracions Públiques, així com qualsevol altre recurs que s'estime procedent.  
  
València, 22 de març de 2011.- El conseller de Solidaritat i Ciutadania, p. d. (R 30.07.2010): Rafael Blasco Castany.